Սերժ Սարգսյանի օրոք ձեւավորվել էր քաղաքական, հասարակական գործիչների խումբ, որը հանդես էր գալիս որպես արեւմտյան արժեքների կրող, Հայաստանի տեղն ու դերը տեսնում էր Արեւմուտքում եւ անողոք քննադատում էր երկրի ղեկավարի քաղաքականությունը։ Խնդիրն այն է, որ այդ մարդիկ պնդում էին, թե Սերժ Սարգսյանը խորացրել է վասալային կախվածությունը Ռուսաստանից, ՀՀ-ն դարձրել է ՌԴ-ի գաղութը։ Նրանք պարբերաբար հրավիրում էին սեմինարներ եւ քննարկումներ, խոսում օր առաջ ՌԴ-ի գաղութացումից ազատագրվելու, ԵԱՏՄ-ից դուրս գալու անհրաժեշտության մասին, քննադատում ՌԴ նախագահ Վլ․ Պուտինին։ Արեւմտամետների այսօրինակ քայլերն, իհարկե, մեծ հաշվով չէին անդրադառնում Հայաստանի արտաքին քաղաքականության վրա, սակայն հենց Սերժ Սարգսյանին մանեւրելու հնարավորություն էին տալիս բարդ իրավիճակներում։